৬ নং জাতীয় সড়কের (মুম্বই রোড়) লোধাশুলি থেকে ভেঙে যে রাস্তাটা দক্ষিণে চলে যাচ্ছে রগড়ার দিকে, সেই রাস্তা ধরে পাঁচ-ছয় কিলোমিটার এগোলেই নাদনগেড়িয়া গ্রাম। যা বেলিয়াবেড়া থানার অধীনস্থ। ওই গ্রামই সম্প্রতি টুসু মন্দির নির্মাণ করাকে কেন্দ্র করে সংবাদের শিরোনামে এসেছে। ইতিমধ্যে ঝাড়গ্রামের জেলাশাসক আর অর্জুন, মহকুমা শাসক নকুল চন্দ্র মাহাত, গোপীবল্লভ পুর ২ ব্লক এর বিডিও টুসু মন্দির সংলগ্ন এলাকা পরিদর্শন করেছেন। বরাদ্দ অর্থ দিয়ে পরিকাঠামো নির্মাণ করে এই জায়গাটিকে পর্যটন কেন্দ্র হিসেবে গড়ে তোলা হবে। টুসু মন্দির নির্মাণ প্রকল্পের সভাপতি লক্ষণ রায় জানান, টুসু মন্দির সংলগ্ন যে পাঁচ বিঘা জায়গা রয়েছে, সেখানে উদ্যান, জলাশয়, নির্মাণ করে পর্যটকদের কাছে আকর্ষণীয় করে তোলা হবে। আদিবাসী সংস্কৃতিচর্চার জন্য নির্মাণ করা হবে একটি অডিটোরিয়ামও।